6 wenke vir #fotomooi hare | rooi rose 6 wenke vir #fotomooi hare | rooi rose
Ons deel ses wenke wat sal verseker dat jou hare perfek lyk op foto's. Deur Suzanne Kotzé. Hooffoto: Pixabay
“Groot” hare werk nie op foto’s nie, maar hare wat aan jou kopvel vasklou net so min. Die antwoord is iets tussenin. Konsentreer op volheid by die wortels en gebruik ’n produk wat volume gee voor jy jou hare droogblaas. Droë sjampoe skep ook wonderlike volheid. Sit jou pluiskam weg, want op ’n foto kan lig deur die gepluiskamde hare skyn en ietwat vreemd lyk.
2. Los hare langs jou gesig
Moenie agter jou hare wegkruip nie. ’n Paar los stukkies hare langs jou gesig kan wel mooi lyk, maar nie in jou gesig nie.
3. Die Half-op, half-af styl
Hierdie styl werk goed as jy min tyd het om jou hare te doen. Ons hou van die bolla bo-op die kop, wat vars en modern lyk. Wees bedag as jy langer as die res van die mense op die foto is, want jou bolla kan dalk “afgesny” word op die foto.
4. Die effense deurmekaar styl
’n Styl wat te gedoen lyk, kan baie vinnig staties lyk. ’n Effense deurmekaarder styl wat lyk of dit beweeg, werk goed op foto’s. Kies dus los golwe pleks van stywe krulle. As jou hare vir jou te perfek gedoen lyk, gooi jou kop effens vooroor en trek jou hande deur jou hare, nie dat dit deurmekaar moet lyk nie, maar eerder om beweging te skep.
5. Serum vir jou hare
Wegvlieghaartjies of gekroesde hare kan baie duidelik op ’n foto gesien word. As jy hiermee sukkel, begin met haarprodukte wat die hare glad en blink maak. Tem wegvlieghaartjies na die tyd en net voor ’n foto met ’n serum.
6. Blink hare
Blink hare lyk gesond en mooi op foto’s. Wend die produkte op die midlengte en haarpunte aan sodat dit nie jou hare plat en olierig maak nie.